|  |
| --- |
| **Informasjon om bruk av personopplysninger (spesielt for friomsorgskontor og ND-kontorer)** |

Personopplysningsloven [lov av 14.april 2000 nr. 31] pålegger de som innhenter opplysninger til registrering / behandling å informere om at dette blir gjort.

I forbindelse med gjennomføring av straff, vil kriminalomsorgen innhente personopplysninger om den straffedømte. Formålet med å innhente slike opplysninger er å tilrettelegge for en betryggende straffegjennomføring, som sikrer tilfredsstillende forhold i gjennomføringen, jf. strgjfl. § 2. Opplysningene brukes bl.a. for å finne frem til hensiktsmessige tiltak i den enkelte sak, og for å kunne tilpasse en individuell gjennomføringsplan.

I tillegg til informasjon som den straffedømte selv gir, ber kriminalomsorgen i alminnelighet om slike personopplysninger fra politiet/påtalemyndigheten, folkeregisteret, NAV, helsefaglig enheter og behandlings- og omsorgsinstitusjoner. Eventuell informasjon om tidligere straffereaksjoner vil også kunne bli brukt. I enkelte saker vil det bli innhentet informasjon fra barnevern, utlendingsmyndighetene og ambassader eller andre lignende enheter, som innehar personopplysninger om den innsatte som kriminalomsorgen trenger for å utføre sitt arbeid. Slike opplysninger kan bl.a. være nødvendig dersom domstol eller påtalemyndighet har bedt friomsorgen foreta en personundersøkelse (PU).

Opplysningene blir lagret i kriminalomsorgens arkivsystem.

Dersom formålet tilsier det, kan personopplysninger gis videre til andre forvaltningsorganer som politi, NAV og helseetater med flere, i tråd med forvaltningsloven kapittel 3. Personopplysninger vil også kunne gis videre til andre etter samtykke fra den straffedømte.

Personopplysningsloven pålegger den behandlingsansvarlige å slette registrerte personopplysninger når formålet faller bort, herunder i overensstemmelse med arkivloven

Den straffedømte har rett til innsyn i personopplysningene som blir innhentet, med de begrensinger som følger av personopplysningsloven § 23.

Den straffedømte har også rett til å kreve retting av personopplysninger som er uriktige, ufullstendige eller som det ikke er adgang til å behandle, jf. personopplysningsloven § 27. Eventuell begjæring om innsyn fremsettes for friomsorgskontorleder.